בס"ד

סולם לאיסלאם

**הקדמה**

**א.איסלאם אמיתי/ על דמותו של הנביא**

**ב.אומנות ה"תפסיר " הפירוש והמדרש , והאחריות לפרש לטוב.**

**ג. על לאומנות ,פוליטיקה מנהגי המזרח האלימים ושאר מרעין בישין תקופת הג'היליאה החדשה .**

**ד.המלחמה האמיתית למען שמו!**

**הקדמה**

מה לדעתי זה להיות אדם דתי?

להיות אדם דתי הוא להיות בעל תשוקה עזה לידיעת האמת הנצחית ובעל כיסופים לעלות מעלה מעלה עד אליה, תשוקה וכיסופים שאף תאווה חומרית לא תוכל להתחרות בהן.

להיות אדם דתי פירושו לדעת בכל רגע שיש משמעות לחייך גם אם אינך תמיד מבין מהי ולהיות מוטרד בשל כך.

להיות אדם דתי הוא להעריץ את האלוקים על הבריאה המופלאה שהוא ברא ועל יופיה ושלל פרטיה ולשתף איתו פעולה ברצון בתוכנית אותה ייעד בעבור העולם והאדם.

להיות אדם דתי הוא להיות כפוף לאדונך ולחיות על פי השאלה המתמדת מה אלוקים רוצה ממני עכשיו

להיות אדם דתי הוא להיות מלא ביטחון שהכל בא ממנו והכל אליו הולך.

להיות אדם דתי הוא לשאול תמיד ,מדוע ראיתי את מה שראיתי? מדוע שמעתי את מה ששמעתי ומה אלוקים רוצה שאלמד מזה?

להיות אדם דתי הוא לרצות להידמות לאלוקים , מה הוא רחום אף אתה היה רחום מה הוא חנון אף אתה היה חנון .מהו הוא אוהב אף אתה היה אוהב

להיות אדם דתי הוא להיות אדם טוב לזולתך ככל אשר תוכל.

בשם האחד שאתם מכנים אללה הרחום והרחמן, אל אחי המאמינים הנאמנים המוסלמים! ,

אילו היינו נפגשים פנים אל פנים השאלה הראשונה הנשאלת בינינו היתה בוודאי כיצד אני יהודי וישראלי מעיז לדבר בפניכם על עיקרי הדת שלכם על עיקרי האמונה שבהם אתם מאמינים שלאורם אתם הולכים ושבעבורם אתם מוכנים לחיות ואף למות.

התשובה היא שלנו המאמינים באל אחד ,בהשגחתו על בני האדם והעולם, המאמינים בשכר ועונש, המאמינים בביאת הגואל, המאמינים ביום הדין ובתחיית המתים, המאמינים בנביאים הקדושים ובקדושת נצחיות נבואתם , יש הרבה מן המשותף –ואפילו הרבה יותר מן המפריד לדעתי.

מניין לי הזכות לדבר אליכם?

ובכן הזכות שאובה מתוך הקוראן בעצמו כנאמר : (ראה פרק 10 יונה, פסוק 94): "אם מקנן בלבך ספק בדבר כל אשר הורדנו אליך ממרומים,שאל את אלה הקוראים את הספר שנגלה לפניך(היהודים והנוצרים). נגלתה בפניך האמת מעם ריבונך, על כן אל תהיה במפקפקים"

אחיי היקרים , הזכות לכתוב חוברת קצרה זו אכן ניתנה לי מכוחו של הקוראן הקדוש לכם, ומכוחם של ספרים קדושים אחרים , כי מכולם יחד למדתי את התקווה שיש לאלוקים בתיקונה של כל נשמה ונשמה בעולמו ומתוך כך את האהבה והסבלנות הגדולה שהוא מפגין כלפי כולנו ,בניו , ברואיו.

את ההקדמה אסיים בתפילה לשלום ואהבה בין הדתות ובינינו המאמינים , אני יודע שזהו רצונו האמיתי של האלוקים האחד מעולמו ,ועלינו מוטלת המלאכה לא רק להגשים את רצונותיו לגבינו אלא גם לגבי העולם כולו .

שהרי כך אנו קוראים לו "בשם האל הרחום והרחמן"

יאיר אנסבכר

**א.איסלאם אמיתי/על דמותו של הנביא**

על פי אמונת כל מוסלמי בעולם הנביא מוחמד עליו השלום היה צנוע ,עניו, חכם מאוד,איש חם ובעל חוש הומור עדין , נביא ושליח (נביא ו"ראסול"), "אוסווא חסנא"-דוגמא יפה ומודל אידיאלי להתנהגות נכונה בכל המישורים, חשיבותו של הנביא היא דווקא בשל היותו אדם בשר ודם שהגיע לשלמות , הנביא מוחמד הוא "אינסאן כאמל"-מורה דרך, הוא גם מליץ יושר בין קהילתו לבין אלוקים ביום הדין, שאלת השאלות ששואל עצמו כל מוסלמי כאשר הוא ניצב על צומת דרכים של קבלת החלטות היא : מה היה הנביא מוחמד עושה עכשיו במקומי?

הנביא דאג לחלשים,לזקנים לזכויותיהם של הנשים והיתומים – אף כי הוא היה לוחם הוא לא נהנה לשפוך דם שלא לצורך ועמד בהצלחה במבחנים כאלו כאשר כבש ערים וריחם פעם אחר פעם על תושביהם, למרות שהוא נלחם על התפשטות דתו, הנביא לא האמין שכפייה חיצונית ואלימה תוביל אדם למוסלמיות אמיתית ולכן השתדל להימנע מלאסלם בכוח, הוא כיבד והעניק יחס מיוחד לבני הדתות האחרות היהודים והנוצרים והאמין בנביאיהם ובתורתם למרות שהיתה לו ביקורת עליהם, אפילו ביחסו הקשה כלפי הכופרים ובאיומיו הנוראים עליהם הוא הקפיד לומר שזהו תפקידו של האלוקים לטפל בהם , הנביא אוסר על התאבדות, על הריגה ללא משפט צדק, על שחיתות ועל פגיעה בחפים מפשע ובמיוחד נשים וילדים.

**ב.אומנות הפירוש והמדרש , האחריות לפרש לטוב**

29:46 "התנצחו עם בעלי הספר רק בדרכי נועם,חוץ מאשר עם בני העוולה שבהם.אימרו,אנו מאמינים באשר הורד אלינו ממרומים ובאשר הורד אליכם, ואלוהינו ואלוהיכם אחד הוא,ואנו מתמסרים לו".

כאדם דתי ומאמין אדוק אני מבין היטב את חשיבותה של כל מילה בטקסט המקודש. המילים כאבני נצח הן התגשמות מחשבתו של האלוקים המגיעות אלינו על ידי שליחיו הנביאים , אסור להזיז מילה ממקומה ובוודאי שלא לשנותה .

אבל כאדם דתי אני יודע ומכיר היטב את חשיבותו ואת כוחו המופלא של הפירוש , הלא הוא התפסיר , באיסלאם כמו ביהדות ישנה תורה שבעל פה, היא מפותחת ובה מדרשים שונים ובהם ציטוטים וסיפורים מחיי הנביא (סונה) וכן פרשנות על הטקסט המקורי של הקוראן , רוב המוסלמים רואים בסונה ובחדית' השלמות לדת שהן חשובות לא פחות מהקוראן עצמו ולא מאמינים שניתן להפריד ביניהם וגם לחיות חיי הלכה מלאים (שריעה) מבלי להכיר אותם על בוריים. יש לציין עוד כי האיסלאם עצמו מחלק את החדיתי'ם לחמש קבוצות על פי מידת המהימנות שלהם בעיניו מדרגה גבוהה מאוד של מהימנות ועד לחלשה ואף מזוייפת .וחכמיו ניסו במהלך הדורות לנהל מעקב מורכב אחר כל החדיתי'ם ומקורותיהן האנושיים. אחד החדיתי'ם המפורסמים העוסק בנושא אומר:

 אבוהורייר מסר מהנביא – אחרי מותי ירבו האמירות בשמי כפי שקרה גם לנביאים אחרים כל מה שמגיע אליכם בשמי והוא דבר שתואם את ספרו של אללה הרי הוא ממני בין אם אמרתי אותו ובין אם לאו .

אך השאלה נשארה וגדלה: לאיזה פירוש מן הפירושים שפירשו חכמי האיסלאם את הקוראן יתאים החדית'?

גם בשיטת האיסנאד ,מדע המוסרים המנסה לעקוב אחר מעמדם והאותטניות של המוסרים בע"פ –יש מחלוקות, ואפילו בששת ספרי החדית' המקובלים והיסודיים:

הנה למשל אמירתו של החכם המוסלמי החשוב מוחמד בן סעיד , הוא אומר "אם אתה מוצא אימרה נאה אין רע שתחבר לה איסנאד"

וכן נאמר על ידי חכם אחר : חמאד איבן סלאמה אומר –כאשר היינו נפגשים היינו מוצאים אימרה נאה והופכים אותה לחדית'.

אז אימרו לי אחיי המאמינים מהי השיטה הגורפת ? הנאמנה לדעת את רצונו וכוונתו האמיתית של האלוקים ושל מוחמד שליחו?

אני מאמין שהנביא ידע היטב מה הוא עושה , כאשר יצר ונתן יד למאגר החדית' והפירושים העצום והמבלבל הזה- הוא עשה למאמינים טובה גדולה , כיוון שהוא נתן לכל מוסלמי את האפשרות לבחור , הבחירה לפניך – אתה יכול להיות מוסלמי נאמן ואדוק ורשע גמור או להיות מוסלמי נאמן ואדוק וצדיק גמור – אצלנו היהודים קוראים לאדם מושחת שמתכסה באיצטלה דתית - "נבל ברשות התורה" , אחיי היקרים, לצערי ביניכם גדלות מפלצות ברשות האיסלאם . היכולת לבחור מעמיסה את האחריות והאשמה על האדם , וה"מאמין" שבחר בטרור יתן את הדין המלא על מעשים שבהם פשע כנגד בני האדם כנגד הנביא וכנגד האלוקים, הוא יענש על כך שבחר להשתמש דווקא בפירושים מסויימים על הקוראן והחדית' ,על כך שבחר ללמוד וללמד דווקא אותם בצורה השלילית והמעוררת שנאה ביותר. לדעתי, חובתו המוסרית של המאמין היא לפרש את רצון האלוקים באופן החומל והמרחם ביותר האפשרי. במילים אחרות פשוטות יותר : תארו לכם שהיו שתי דתות שנקראות איסלאם , שתיהן אמיתיות , שתיהן נצחיות ובשתיהן סלולה הדרך לגן עדן רק שבדת איסלאם א' לומדים שהדרך עוברת בתוך ים של דם רצח דמע ואש ואילו בדת איסלאם ב' לומדים שהדרך עוברת בתוך חמלה, אנושיות, עזרה לזולת ומעל לכל אהבה כלפי כל בני האלוקים , גם אלה הזקוקים לתיקון: באיזו דת איסלאם הייתם בוחרים? התשובה לשאלה הזו היא גם התשובה לשאלה מי אתם.

זהו אינו "רק משל" זאת בדיוק המציאות העומדת בפניכם , ואלו שבוחרים באיסלאם א' הם פשוט אנשים רעים, אלה הם הכופרים האמיתיים , כפי שהבהרתי בפרקים הקודמים אין להם ולמשנת הנביא דבר וחצי דבר והוא לא יכירם בגן העדן , כיוון שאין ספק שהם ילכו היישר לגיהנום, וכאשר יעמדו שם ויזעקו לרחמיו של אלוקים ועוד יעיזו לבוא ולומר שעשו הכל בשמו ובשם הנביא ושלכן הם דורשים ללכת גן עדן! , יזמן אלוקים את הנביא עצמו לגיהנום וישאל האם זה נכון? הנביא אז יצחק ויפתח ספר אחרי ספר ויראה בפשטות שתמיד ניתנה להם הבחירה החופשית לפרש את מה שכתוב בדרך חיובית וטובה, כלומר שבכל שלב ושלב לאורך חייהם הדתיים הם אלה שבחרו ברשעות ובאכזריות , ולא רק שהאשמה מוטלת עליהם במלואה , אלא שהם עוד מאשימים את הנביא ואת הספר בפשעיהם המתועבים. מהעונש הם לא יוכלו להתחמק כי האלוקים העניק להם מוח לחשוב בו , ולב לבחור בו את דרך חייהם. חברים ומאמינים יקרים, חייכם הם הסונה האישית שלכם.

אחי המאמינים , עליכם לנצל את הזכות לבחור כראוי, אתרו את הפירושים והחדיתי'ם שנראים לכם אלוקיים ואמיתיים, חשבו בעצמכם על הנביא ועל דמותו האצילית – על טוב ליבו ודאגתו לכל – זאת הדרך לחיות, ברחו מאלה המדברים בשם הנביא דברי שנאה והסתה, ברחו מאלה המדברים בשם הדת על רצח ומלחמה, האמונה היא חיים , האמונה היא להידבק באלוקים , האמונה היא האהבה.

כדי להדגים את גודל חשיבותה של האפשרות לבחור בין תשובות ופירושים ברצוני לחלוק עימכם את חוויתי האישית כיהודי מאמין , לא פעם אני לומד מתוך המאגר העצום והנדמה כאינסופי של תורה שבעל פה שלנו – גם אני נתקל לפעמים באותו הקושי – בהחלטה כיצד לפרש ענין או סיפור מסויים ,מה גם שאני מורה המלמד תלמידים ולכן אני חש שמוטלת עלי החובה הקדושה שהיא לדעתי החלק העיקרי בחיי הדת שלי–חובת הפירוש הנכון והחיובי גם כלפי תלמידיי, שכן פעם אחר פעם מתברר שהפירוש שאותו אני בוחר מייצג בעיקר את השקפת עולמי.

אתן לכם דוגמא שמופיעה דווקא בתורה שלנו – בפרשה הנקראת פרשת פנחס מתואר כיצד קם פנחס בן אלעזר הכהן והרג במו ידיו זוג נואפים: את זמרי בן סלוא ואת בת מלך מואב כזבי בת צור- דווקא אחרי המעשה הקשה הזה משבח אלוקים את פנחס ואומר: "פנחס בן אלעזר בן אהרון השיב את חמתי מעל בני ישראל ,ולכן הנני נותן לו את בריתי שלום "– כלומר פנחס קיבל מיד האלוקים כמתנה יקרה את ברכת השלום דווקא בזכות מעשה הריגתם של שני חוטאים.

תארו לעצמכם עד כמה מסוכנת פרשה כזו המופיעה בתורה שלנו? תורת הנצח של עם ישראל? הרי כל קנאי וכל משוגע יכול לבוא ולרצוח בני אדם כרצונו ולטעון לאחר מכן שהוא כפנחס זוכה לברית שלום מאת האלוקים! כשבחנתי את הפרשה זו חיפשתי פרשנות שתסביר את העניין באופן הגיוני והגעתי (לאחר חיפושים רבים) לפרשנות הבאה:

כתוב בתורה שחטאם של זמרי וכזבי עורר את זעמו של האלוקים על בני ישראל ושכתוצאה ישירה מחטא זה פרצה מגיפה ורבים מישראל מתו , המגיפה הקשה היא שעוררה את פנחס מלכתחילה לכך שיש בעיה מוסרית קשה ובעקבותיה הוא חיפש ומצא את בני הזוג הנואפים בתוך אוהלם, מעשה ההרג הנקודתי של פנחס לא נעשה מתוך שנאה אישית כלפי בני הזוג אלא דווקא מתוך אהבה עצומה לשאר בני עמו ומשפחתו שמתו בזה אחר זה כתוצאה מן המגיפה , פעולת ההרג שהוא ביצע בלית ברירה היתה מבחינתו בסך הכל סגירת מתג רוחני שגרם לעצירת המגיפה ולכן היא נחשבת פעולה של שלום =כלומר המסקנה מן הפירוש שבו בחרתי היא שהריגת אדם חוטא תהיה מותרת אך ורק במקרה שבו אי הריגתו גורמת באופן ישיר ומוכח סיכון פיזי מיידי לכל יתר בני העם וכאשר ברור מעל לכל ספק שדווקא פעולת ההריגה של אדם מסויים תציל את כל היתר , ואכן יתכן שרק במקרה נדיר שכזה הפעולה תחשב לפעולה של שלום.

יתרונותיה של הפרשנות שבה בחרתי כדוגמה הם גדולים :

 א.היא לא מבטלת או מסרסת את הסיפור המופיע במקור ולא מזיזה אף אות ממקומה, אלא מתמודדת עם התוכן בנאמנות ומתוך הכבוד הראוי לכל מילה ואות.

ב. היא מגדירה סייג חינוכי ואמת מידה נוקשה ברורה וחמורה למצב שבו ניתן להפעיל אלימות קיצונית.

ג.היא מגדירה מחדש את מניעיו של מעשהו האלים של פנחס – ההרג לא נעשה מתוך שנאה לפרט החוטא אלא דווקא מתוך אהבה וחמלה עצומה לכל השאר בני האדם הסובלים מסביב .

ד.ישנה אינדיקציה מחמירה וברורה (אנשים רבים מתים באופן ישיר ומובהק כתוצאה מפעולותיו של חוטא יחיד ) לזמן המסויים והספציפי שבו ורק בו מותר להפעיל אלימות בשם האל.

ברור שניתן לפרש את הסיפור הקשה הזה ואת דבריו של אלוקים לפנחס גם בצורות אחרות אבל אני חושב שלטובת שלום העולם בדורות הבאים מוכרחים לפרש אותו דווקא כך , ואכן דווקא כך אני מתעקש ללמד אותו לתלמידי וילדי.

והנה עוד דוגמא אחת קטנה , הפעם מן הקוראן:

בסורה 38 ה"צדיק" בפסוק 33 כתוב :" אז קם והיכם שוק על ירך " כאן מופיעה המילה הערבית "מסח" שיש לה שני פירושים שונים בתכלית - האם הרג שלמה את הסוסים או שמא רק ליטפם? – הכל תלוי בפרשנות – וזאת רק מילה אחת בודדה! איזו הבדלים תהומיים בין הפירושים, אכן החיים והמוות ביד הלשון.

ברצוני לתת עוד דוגמא אחת אחרונה וקיצונית לכוחו של הפירוש ולחשיבות האדירה של הליכה בדרך הבחירה בטוב , כולנו מכירים את החדית' המפורסם הבא – הוא נחשב לקיצוני והחד משמעי ביותר ביחסו השלילי ליהודים:

"לא יבוא יום הדין עד אשר יילחמו המוסלמים ביהודים , וכאשר יסתתר היהודי מאחרי אבנים ועצים יאמרו האבנים והעצים, למעט עץ הע'רקד (שהוא מעצי היהודים ):

הוי מוסלמי, הוי עבד אללה, יש יהודי מאחורי, בוא והרגהו".

החדית' הזה מסופר על- ידי אימם אל-בוח'ארי ואימם מוסלם.

כיהודי , אני מאוד לא אוהב אותו כמובן. כי לכאורה הוא אומר באופן מפורש שלעולם לא יהיה שלום ולא תבוא גאולה לעולם עד שהמוסלמים יהרגו את היהודים , יתרה מכך

אימאם אל-בוח'ארי ואימם מוסלִם נחשבים בעלי קבצים אמינים ביותר של החדית' שנמסרה בעל פה המיוחסת לנביא וארבעת הח'ליפים הראשונים . מה אם כן אפשר לעשות?

התבוננתי בחדית' הזה בנאמנות מוחלטת, כלומר כאדם מאמין ונאמן שיודע שאסור לשנות בו אפילו מילה אחת ומצאתי דרך פשוטה ללמוד אותו ויחד עם זאת להמשיך לאפשר חיי אחווה בין יהודים ומוסלמים, כיצד?

**"לא יבוא יום הדין עד אשר יילחמו המוסלמים ביהודים , וכאשר יסתתר היהודי מאחרי אבנים ועצים יאמרו האבנים והעצים, למעט עץ הע'רקד (שהוא מעצי היהודים ):**

**הוי מוסלמי, הוי עבד אללה, יש יהודי מאחורי, בוא והרגהו".**

מתי יבוא יום הדין? באותו היום שהו תהיה המלחמה בין היהודים והמוסלמים.

מתי תהיה המלחמה ? כאשר היהודים יסתתרו מאחורי עץ ואבן.

ומתי זה יקרה? כאשר העצים והאבנים ידברו בשפת בני אדם.

כאשר העצים והאבנים ידברו – אז כל זה יקרה . עד אז אפשר להמשיך לחיות כאן בשלום.

ולדעתי זהו גם ההסבר הפשוט לכך שעץ הערק'ד מופיע כאן...שכן ניתן היה להגיד בקלות שאין הכוונה בחדית' שהעצים והאבנים ידברו באמת... אלא שיש פה מסר רחב וכללי יותר של שנאה , אם זה נכון מדוע הערק'ד שהוא עץ היהודים שותק?

שתיקתו הפיזית של עץ אחד (שהוא לויאלי ליהודים) מעידה על פי הפירוש הפשוט של החדית' שהעצים והאבנים האחרים אכן חייבים לדבר באופן פיזי , ובכן, ביום בו העצים והאבנים יתחילו לדבר אני מוכן שאיזה מוסלמי שרוצה יבוא ויהרוג אותי, אפילו לא אתחבא מאחורי העצים והאבנים וגם לא אפחד , אתם יודעים מדוע לא אפחד? כיוון שזה הרי יהיה בכל אופן יום הדין והמתים יחזרו לחיות מיד לאחר מכן ... ומכיוון שאני אדם מאמין שמשתדל לחיות את כל חייו כדי להיטיב לזולתו אינני חושש מיום הדין הזה . מה שלדעתי לא יוכל להגיד כל מי שמפרש את החדית' הזה באופן מרושע וזדוני.

חברים יקרים ואהובים אם ניתן לפרש את החדית' הזה שהוא הקיצוני שבכולם באופן חיובי כנראה שהאלוקים נתן לנו כוח לפרש לטוב ולבחור בטוב בכל דבר ועניין...זה תלוי בנו וברצוננו להיות טובים.

זו היא הדוגמה לדרך שבה אני מאמין שכולנו מוכרחים ללכת בפירוש כתבי הקודש שלנו אם ברצוננו להמשיך ולהתקיים בשני המישורים: גם כמאמינים אדוקים וגם כבני אדם טובים ואנושיים המעונינים שעולמנו , תחת שמי האלוקים הטוב יגיע לתכליתו- השלום.

כפי שכתוב בספר: "ונורד על- ידך את הספר

באמת מקיים את אשר (ניתן) לפניו מן הספר ועדות בו, ושפטת ביניהם על-פי הדבר אשר

הוריד אלוהים, ולא תלך אחרי מאווייהם (לסור) מאחרי האמת אשר באה אליך. לכל מכם

שמנו משפט ומסלול: ולו חפץ אלוהים, עשה אתכם אומה אחת, ואולם למען נסותכם בדבר

אשר נתן לכם (עשה כן , ) ותחריתם (איש באחיו) בעשות הטוב. אל אלוהים תשובתכם יחדיו, ואז יודיע אתכם את (הדבר) אשר נחלקתם בו". (פרשת השולחן, פסוקים 52,53 )

**ג. על לאומנות ,פוליטיקה מנהגי המזרח האלימים ושאר מרעין בישין תקופת הבורות הנוכחית –מנהגי הנביא ואצילותו.**

לפני שאכנס לתוככי נושא הפרק הזה ,שהוא אולי הכאוב מכל שאר פרקי הספר ברצוני להדגים באמצעות חיי האישיים עיקרון מסויים:

 אני יהודי מאמין וגאה, אזרח ישראלי בעל דעות לאומניות ימניות , לוחם ביחידה קרבית בצה"ל, כמו רבים כל כך מבני עמי גם אני סבלתי באופן אישי מן הסיכסוך הממושך במזרח התיכון ולצערי הרב כמה מחברי אף נהרגו במלחמות ובמבצעים של צה"ל או בפיגועי טרור , , יחד עם זאת שום דבר מכל מה שעבר עליי או ממה שראיתי ושמעתי (ואפילו לא הכאב הנורא שבשכול) לא גרמו לי לאבד את האמונה בטוב ליבם של בני האדם או להפוך להיות שונא אדם מיואש וממורמר...

אפילו כאשר השתתפתי במלחמת לבנון בשנת 2006 ונאלצתי לירות לעבר אנשי חיזבאללה לא שנאתי או תעבתי אותם אלא עשיתי זאת באופן מקצועי מתוך נאמנות ואהבה עזה לארצי ולעמי . חשוב לי להבהיר שלמרות כל אהבתי ותקוותי לטוב גם מחר אהיה שוב הראשון לצאת להגנת ארצי ומולדתי אם אדרש לכך.

אינני פצפיסט ואני מאמין שפצפיזם הוא עיוות מוסרי ושלהגן על עצמך ועל היקרים לך ואפילו למות למען הגנת עמך ומולדתך זו היא זכות עליונה ובעבורי גם ציווי אלוקי.

 יחד עם זאת מעולם לא הרמתי את נשקי בשנאה, ולמרות שהיו לי הזדמנויות "מצויינות" לבצע פשעי שנאה אלימים רבים כנגד אוכלוסיה אזרחית במהלך שירותי הצבאי תמיד שמרתי יחד עם חבריי על טוהר הנשק וכבוד האדם, (ניתן לקרוא על כך בהרחבה בפרקים שונים בספר "כצל ציפור" שכתבתי במהלך שירותי הצבאי) הסיבה לכך היא פשוטה, אינני שונא איש ואני רואה בכל אדם אפילו באויב שמבקש להרוג אותי ושאותו אני נאלץ להרוג כהגנה עצמית –בעל נשמה וצלם אלוקים –אדם כמוני, שהוא בנו של אלוקים אבי, ושלכן מסוגל ביום מן הימים להיות גם אחי ,אינשאללה...אני מתפלל, הלואי והייתי מסוגל להראות לו את טעותו או שהיינו מסוגלים לשבת ולדון על פרטי הסיכסוך עד ההגעה לסיכום ולפשרה –לצערי הרב , כמעט תמיד, מציאות אידיאלית כזאת אינה אפשרית.

כיום אחרי שנים רבות של מלחמה ושנאה הדדית, אחרי כל כך הרבה דם ואש ותימרות עשן ואובדן , אנחנו צריכים לעבור תהליך קשה וכואב של התבגרות. עלינו לוותר על הכבוד שנותר פגוע ולא- הוא ישאר לבדו שלם ואנו כולנו ניפגע .

אני חושב שזאת היתה גם תפיסתו של הנביא מוחמד עליו השלום– בסיפורי החדית' והסירא מופיעים כמה וכמה תיאורים מרגשים ואציליים במיוחד על משנת חייו של הנביא – כיצד לחם באצילות ומנע הרג חפים מפשע (במיוחד של נשים וילדים), כיצד חס על שבויים ואפילו על כאלה שמיאנו להתאסלם –את הסיפורים הללו אתם אחיי המאמינים מכירים טוב ממני... כאשר קראתי על דמותו של הנביא התפעלתי מאוד וחשבתי לעצמי שאני כיהודי מאמין מסוגל להתחבר עם הערכים הבסיסיים ביותר שחי והנחיל הנביא למאמיניו . וממילא שאני מסוגל להבין את המאמינים המוסלמים שהלכו באש ובמים אחרי איש אשר כזה –איש אשר הביא קידמה לג'יהליה החשוכה של תקופת הבערות האפילה בהיסטוריה האנושית .

אבל אחיי היקרים , הסיבה לכתיבתה של החוברת הזאת היא שהג'היליה חזרה לעולמנו ביתר שאת ביתר אטימות ובעיקר ביתר אכזריות, זוהי ג'היאליה חדשה:"ג'היליית המוניפקון ": מה היה אומר הנביא האציל היום לכל אותם "מאמינים" הנושאים את שמו לשווא בעוד הם רוצחים בכל רחבי העולם חפים מפשע (ובתוכם גם מוסלמים אחרים! וגם כאלה אשר נמנים על עמי הספר היהודים והנוצרים !) מבלי הנד עפעף, מה היה אומר הנביא על הברבריות של עינוי נשים וילדים על נקמת הדם ושאר מנהגי ערב העתיקה שאותם בדיוק ביקש האיש הגדול הזה לעקור מהשורש בתקופתו – הו המאמינים בשם הנביא ובשם הספר הקדוש יש רבים כל כך העושים תועבה בארץ הם מערבים דבר בשאינו מינו ויש להם כביכול פתווה לנופף בה על כל רשעות ופשע שליבם המתועב והרע ממציא , מה היה אומר הנביא על כך שקהילות שלמות של מאמינים מוסלמים טובחות אלו באלו? שמסגדים-ושאר מקומות מקודשים מתפוצצים לרסיסים? מה הוא היה אומר לכל אותם "מנהיגים דתיים" כביכול שמדכאים עד מוות את בני קהילתם שמדברים בשמו מילים של נקמה ,של שנאה, מילים שהופכות לאש, מילים ששופכות דם, מה היה אומר הנביא על המצב הנחשל והמדוכא של רוב המוסלמים בעולם? האם הוא היה מאושר מהבורות? מהסבל וחוסר הסובלנות? האם הוא היה אוהב את מה שהוא רואה? האם הוא היה מסכים לעמוד בראש מדינה כזאת? בראש אומה מוסלמית כזאת? האם כל אותם "מאמינים" המקדישים את חייהם לטרור ולאימה על מנת להפוך את העולם כולו לממלכה מוסלמית אחידה באמת מצאו את הדרך לגן עדן עלי אדמות? האם במקומות שבהם האיסלאם כביכול שולט טוב ונעים לחיות?האם משהו במקומות אלו דומה לחיים ב"מדינה"של הנביא עליו השלום? האם הנשים שלנביא היה כל כך חשוב לתת להם את הזכות לחיות בכבוד אכן חיות שם בכבוד? האם המשפט והצדק שהיו נר לרגלו של הנביא נעשים באמת ובתמים במקומות אלו? האם יש שם צדק? האם יש שם חמלה?

לצערנו התשובה הכנה היחידה היא- לא.

לצערנו הרב , התפתח העולם המוסלמי בצורה לא נכונה מעוותת ומסוכנת מאוד לכולנו –להתפתחות הזאת כך אני מאמין חברו כמה גורמים יחד – לא אקדיש את הפרק למניין כל הסיבות כי הן בוודאי רבות מאוד אך כמה מהן חשובות מכדי להעלים מהן עין :

א.שחיתות של המנהיגים החילוניים במדינות ערב וכישלונם להנהיג, יחד עם דיכוי ואכזריות בל תתואר כלפי בני עמם בשילוב ועידוד מעצמות זרות בעלות אינטרסים זרים גרם לשנאה גדולה כלפי המערב ולהתחזקות אמונית איסלאמית גדולה . הבעיה היא שסגנון האיסלאם שאותו צורך רוב העולם מגיע ברובו ממדרסות קיצוניות מאין כמותן שתפיסתן היא וואהבית וסלפיסטית –אנשי "הדת" הללו מחנכים בעיקר להרג ושינאת כל מי שהוא לא בדיוק כמותם ובהנהגתם טובחים מוסלמים במוסלמים אחרים בכל רחבי העולם.

מעניין לציין שדווקא ערב הסעודית הכופרת הגדולה מממנת ומעודדת את המדרסות הללו בכספי הנפט שלה כדי לקנות לעצמה עוד זמן להמשיך בשליטתה החילונית המושחתת והכופרת על המוני מוסלמים מאמינים, מה שאומר שאותן מדרסות עושות הסכם שבשתיקה עם הכופרים הגדולים ביותר מנהיגי ארצם המחזיקים בשטחי הערים הקדושות מכה ומדינה...תמורת בצע כסף והיכולת להמשיך ולפזר את הרעל שלהם בעולם.

בנקודה זאת חשוב לי לומר שאף שרבים הם המתנבאים על התנגשות הציבליזציות כדוגמת סמואל הנטינגטון , ומזהים בכוחו העולה של האיסלאם איום גדול על שלום העולם , אני מאמין (וכולי תפילה שלא אתבדה) שעלייתו של האיסלאם היא דווקא סימן טוב ושהחזרה ההמונית לדת יש בה גם תרופה לבעיות העולם שכן כאנשים דתיים ומאמינים באלוקים אנו פועלים על פי עקרונות הדת וכפי שאני טוען לכל אורך הדרך, בדת האיסלאם העקרונות הם טובים ונכונים ולכן בסופו של דבר אני מאמין שהאמת החיים והאור יגברו על השקר המוות והחושך

ב.הסיכסוך הישראלי -ערבי: ראשית יש צורך לומר את האמת הפשוטה – אין קשר בין הסיכסוך הישראלי- ערבי לבין האיסלאם. יהודים חיו בארצות האיסלאם במשך מאות רבות של שנים לפני הקמתה של מדינת ישראל. גם הניסיון לומר שאדמת ישראל היא אדמת וואקף מקודשת מוסלמית איננו פוסל את עצם הרעיון שיהודים יבנו מדינה. בעבר נהנו יהודים ונוצרים משימוש באדמות או רכוש וואקף- הוואקף היא ההקדשה לאללה ואין מניעה שבני דתות הספר האחרות יהנו מהקדשה זאת, אם המוסלמים רק ירצו בכך ...ולמה שירצו בכך?

ארץ ישראל היא המקום המקודש ליהודים על פי התנ"ך היא הובטחה להם מאת האלוקים וכמוסלמים המאמינים בכל הנביאים היהודיים כאברהם יצחק יעקב משה יוסף ודוד עליכם לכבד הבטחה זו שניתנה גם מהנביאים הללו שהתהלכו בארץ קדושה זו. מלבד זאת אותה ההבטחה מוזכרת בפירוש לפחות בשלושה מקומות בקוראן :

 1.בסורה 5 (השולחן הערוך),בפסוקים 21 -20 נכתב: "משה אמר לבני עמו,בני עמי, זכרו את החסד שנטה לכם אלוהים,בהקימו בכם נביאים ובעשותו אתכם למלכים,ובנותנו לכם את אשר לא נתן לאיש משוכני העולמים", "בני עמי, היכנסו אל הארץ הקדושה אשר כתב לכם אלוהים,ואל תיסוגו אחור פן תלכו לאבדון".

 למעשה ממקור זה ניתן ללמוד כי אסור לבני ישראל לסגת ולמסור שטחים מהארץ הקדושה!

2.בסורה 7 (ממרום החומה), בפסוקים 136- 137 ,לאחר חציית ים-סוף, נכתב: "אז לקחנו נקמתנו מהם והטבענום בים(הכוונה ל-פרעה ו-חילו),כי הכחישו את אותותינו ולא העלום בדעתם", "הנחלנו לבני העם שנרדפו את מזרחה ומערבה של הארץ אשר נתנו ברכתנו בה,והתקיים במלואו דברו הטוב של ריבונך על בני ישראל, זאת כגמול על עומדם בעוז רוח. גם הכחדנו את מפעלות פרעה ובני עמו, ואת כל אשר הקימו".

3.בסורה 17 (המסע הלילי),המתיחס לאחרית הימים נכתב: פסוק 103 (פרעה) "ביקש למנוע מהם לצאת מן הארץ,ואנו הטבענו אותו ואת אשר עמו גם יחד", פסוק 104 "אחרי (פרעה) אמרנו לבני ישראל, שבו בארץ, וכאשר תתקיים ההבטחה לאחרית הימים,נקבץ את פזוריכם". ההבטחה שמזכיר הנביא התקיימה בשיבתו הפלאית של עם ישראל לארצו אחרי מלחמת העולם השניה ועל המוסלמים האמיתיים היה לשמוח כבר אז על התגשמות הנבואה והם אכן היו נוהגים כך וממשיכים להיות לחבריהם הטובים ביותר של שכניהם היהודים אלמלא נוצלו לרעה בניצול ציני על ידי מנהיגים מושחתים למטרות פוליטיות...

אין שייכותה של ארץ ישראל ליהודים סותרת אף כלל מוסלמי , ואין העובדה שהאדמה מקודשת למוסלמים מפריעה את קיומה של מדינת היהודים, המוסלמים יכולים לחיות בשלום ובאחווה נפלאה זה לצד זה עם היהודים אילו רק ירצו בכך . ובאשר למסגד בהר הבית - הוא יכול וצריך להישאר בדיוק היכן שהוא ולהמשיך להוות מקום מקודש למוסלמים , לידו יש מספיק מקום להקים את הבית המקודש ביותר בדתם של היהודים ,בית שהקמתו היא גם אינטרס מוסלמי עליון , בית המקדש. דרך אגב ישנו סיפור נפלא המופיע במקורות יהודים וערביים גם יחד על שני אחים שבשל אהבתם הרבה ונדיבותם הגדולה זה לזה נפגשו לילה אחד באמצע הדרך מבתיהם כאשר כל אח ניסה להביא לאחיו בחשאי חלק מתבואתו שלו במקום המפגש החליט האלוקים להקים את בית המקדש, ולדעתי אין זה מקרה שהסיפור משותף לערבים ויהודים.

הניסיון לקשר את הסיכסוך הישראלי ערבי –ואת המלחמה בשליטה הישראלית בארץ ישראל לעיקרי האיסלאם הוא ניסיון מרושע ופוליטי בחסות דתית כביכול, ניסיון שמטרתו להבטיח שפיכות דמים נצחית לכולם. הרי אלמלא היינו כל כך עסוקים במלחמה מקיזת דם זו היינו יכולים לחזור להיות מה שאנו אמורים כבני האל להיות- אנשים אחים החולקים באהבה את האדמה הקדושה ואף את האמונה יחד.

 מה שמדהים אותי יותר מכל ואף עודד אותי לכתוב חוברת זאת היא העובדה שמוסלמים נאמנים רבים שאיתם שוחחתי באופן פרטי מייחלים ומקווים בדיוק להתגשמות חזון כזה, הם עצמם יודעים לספק את ההסבר מדוע אין התגשמותו נראית ריאלית בזמן הקרוב – בגלל מנהיגים מושחתים ופוליטיקה רקובה. בגלל שימוש ציני אכזרי בשם האלוקים ובאיסלאם.

ההתנגדות של העולם הערבי להקמת מדינת ישראל לא נבעה מסיבות דתיות אלא מסיבות פאן ערביות פוליטיות ואויביה הראשונים של המדינה היהודית הצעירה לא היו אנשים דתיים אלא כופרים מובהקים. שביקשו כוח ושליטה פוליטיים, רובם ככולם היו עריצים שהתאכזרו לעמם שלהם.

לאחר מלחמת העצמאות וששת הימים נכנס לתמונה עוד גורם חשוב –הכבוד הפגוע. הכבוד הזה והניסיון להשיב אותו על גבי דמם וגופותיהם של המוני ערבים ויהודים נוספים הוא הוא הסיבה העיקרית לאיבה ששוררת מאז ועד היום בין ערבים ליהודים , אין לו כל קשר לאיסלאם האמיתי , האיסלאם כידוע איננו רק ערבי אלא כלל עולמי , וניצחונה של ישראל על צבאות ערב הפולשים היה מעשה הישרדותי של אומה שהושמדה כמעט לחלוטין על ידי האנטישמיות הנאצית באירופה וחיפשה לה נואשות מקום תחת השמש , בקיבוץ הגלויות של העם היהודי לישראל ובהקמת מדינת ישראל לא נעשה שום פשע תחת השמים אלא להיפך זהו נס מופלא התואם את הנבואות בכתבי הקודש ,בתנ"ך ובקוראן ! נבואות החוזות באופן מדוייק את חזרתם של בני ישראל לארצם אחרי שנות גלות ארוכות. לבריחה של ערביי ישראל מבתיהם מה שמכונה ''הנקבה'' – אחראית בעיקר הדמוניזציה של היהודים שעשו שליטי מדינות ערב שהפריזו בכוונת מכוון באכזריותם וצמאון דמם של היהודים כביכול באוזניהם של הערבים כדי להתסיס אותם למלחמה,האמת צריכה להיאמר גם כאן , לרוב רובם של הערבים שבכל זאת נשארו בכפריהם אחרי מלחמת 48 לא נגרם שום רע ואדרבא חלקם הגדול הפך להיות אזרחי ישראל , ככאלה הם נהנים מכל מה שיש למדינת ישראל להציע מבלי לתת כמעט דבר בתמורה (שהרי הם פטורים משירות צבאי), האחראי היחיד על שימור הסבל בכל אותם מחנות פליטים שנוצרו בארצות ערב הם מנהיגי אותם מדינות שסירבו להכיל או לקבל את אחיהם הערבים (והמוסלמים ברוב המקרים)כשווים והשתמשו בהם ובאומללותם כקלף מיקוח עתידי פוליטי נגד ישראל, הגדיל לעשות מכולם ערפאת ששדד פשוטו כמשמעו את כספי הסיוע ששלח העולם למוסלמים ברחבי יהודה ושומרון. אלה הם דברי אמת ומוסלמים רבים הודו על כך בפניי , הוכחה נוספת לכך היא עליית כוחו של החמאס וגופים איסלאמיסטים אחרים בשטחים כתוצאה מן המירמור שחשו הערבים כנגד הרשות הפלסטינית המושחתת...

אין קשר בין מצוות האיסלאם האמיתית לבין הכבוד הערבי האבוד –הניסיון להחזיר בכל מחיר את הכבוד האבוד הוא תופעה מגונה שנכנסת לתוך סל אחד יחד עם כבוד המשפחה ועם נקמת הדם מן המנהגים המתועבים חסרי התכלית והרצחניים ביותר בתרבות האנושית. ואין שום סיבה להמשיך לקיים אותם , המסורת העתיקה התומכת בהם מעוותת וחסרת הצדקה בדיוק כמו מסורת של אנשי שבט קניבלים המתעקשים להמשיך ולאכול בשר אדם כי כך בדיוק נהג סבא. בגלל מקרים כאלה המציא אלוקים את הדת ואת הקידמה . מעשים של אנשים פרטיים ובוודאי כאלה של עמים ומדינות צריכים להיעשות משיקולים רחבים ולא רק משיקולים זרים ולא מעשיים של כבוד מדומה .

הנביא בגדלותו ידע לעשות מה שלא יודעים לעשות השליטים הערבים בימינו וזה עוד אחד מהדברים שהפכו אותו למי שהוא – הוא ידע לדאוג לאנשיו באמת וידע גם לרחם ולוותר על כבודו מבלי שהדבר יצטייר כחולשה, הוא ידע לעיתים להיכנע ובחוכמתו ידע מתי להציע תהדייה הוא ידע שרדיפת הכבוד היא חסרת גבולות והיא כדברי החכמים היהודים מוציאה לבסוף את האדם עצמו מן העולם , שהרי אין לה סוף ותכלית עד חורבן הדדי של הכל.

ניקח כדוגמה כמעט מובנית מאליה את עניין הנקמה שהיה נפוץ עד תקופתו של הנביא – דם תחת דם , שבטים שלמים כילו את זעמם זה בזה והרגו איש את אחיו עד חורמה .

אך הנביא נוהג אחרת וכאשר שכנו (היהודי!) מניח ערימת זבל לפני פח דלתו הוא מבליג פעם אחר פעם ועוד מתעניין לדעת מה שלומו כאשר הוא אינו מגיע להניח זבל על פתח הדלת יום אחד כאשר חלה. הנביא לא משאיר לו סיכוי אלא להפוך לאוהבו.

ובאשר לטענה הנפוצה כל כך שהישראלים הינם עם כובש ואכזר המדכא פלסטינים –הרשו לי לומר לכם גם כאן את האמת האחת : ישראל אכן עושה טעויות, היא אכן שולטת ביד רמה, ואכן מפעילה צבא חזק ומנגנוני ביטחון חשאיים שעוצרים אנשים חוקרים אותם כולאים אותם ולפעמים גם הורגים אותם, אבל ברור לכל אדם הגון שבמציאות הנוכחית אין שום ברירה אחרת , שום מדינה אחרת בעולם לא היתה נוהגת אחרת אילו היה ברצונה להמשיך ולשרוד. ואדרבא ישראל מתאמצת שוב ושוב ולעיתים במחירים כבדים מאוד שהיא משלמת –להיות מוסרית .

**ד.המלחמה האמיתית למען שמו –נגד הכופרים האמיתיים!**

הקוראן עוסק רבות במלחמה נגד הכופרים,עליהם ועל גורלם המר הוא מדבר באופן נחרץ מאוד. אך יש לשים לב לכך שכמעט תמיד המעניש הוא האלוקים עצמו. לכך יש סיבה טובה , זהו לא תפקידם של בני האדם , ראשית אנו לא תמיד יודעים מי הוא מאמין ומי הוא כופר ...הרי מראה עינים יכול להטעות ואדם בעל מראה אדוק וזקן ארוך יכול להיות נבל רשע וכופר וכן להיפך כמובן...שנית רצונו האמיתי והמלא של האלוקים הוא בחזרתם בתשובה של הכופרים והוא לבדו יודע היכן הם נמצאים לאורך התהליך הזה של התיקון –הוא הרי לא ברא בני אדם לשווא, כוונתו היתה שהם יבחרו בטוב ויהיו מאמינים אמיתיים ...אפילו בין הכופרים ניתן למנות ולהבחין בין סוגים שונים של כפירה רק מיעוטם כופרים במזיד וברשעות נגד אלוקים , רבים מהם הינם בורים ואחרים מבולבלים ובכן –המושג ג'יהאד – המושג המתאר מאבק, הוא אכן מלחמה, זוהי מלחמתו האמיתית של האלוקים להגיע לכל הנשמות בעולם ולהאיר בהם את אור האמונה. למאבק צודק זה שותפים כל המאמינים וזהו תפקידנו האמיתי.

אם אלוקים התכוון שנרצח כל כך הרבה אנשים מדוע הוא ברא אותם מלכתחילה? האם לא כדי שיתקנו דרכיהם? ומה עלינו בעצמינו? האם כולנו המאמינים המסורים של היום היינו כאלה גם אתמול? ומה היה קורה אם חרב הקיצונים הרעה היתה משיגה אותנו ככופרים כמה ימים לפני שהתקרבנו לדת ולאלוקים?

להרוג ולשנוא זה לא רק הפיתרון הקל, זה גם סותר את רצון האלוקים ,הנה נתבונן בדרכו של הנביא- כיצד רכש את ליבם של המאמינים ? הוא עשה זאת בשיכנוע בהגיון ומתוך אהבה חמלה וסבלנות ולא בכוח אפילו בעיצומם של דיונים דתיים סוערים:

בסורה 2 "הפרה" בפסוק 109 כתוב :"רבים מבין בעלי הספר היו רוצים להחזירכם להיות כופרים לאחר שכבר האמנתם, מתוך קנאה המקננת בנפשם, אף כי התבררה להם האמת. מחלו וחוסו עד אשר יקים אלוהים את דברו ,כי אלוהים כל יכול".

באינספור מקומות כולל בסורה המיוחדת "הסולח" כתוב שהאלוקים רחמן סלחן ומאריך אף שאיננו חפץ בסבל ובענישה לבני אדם אלא בחזרתם בתשובה...

ובכל אופן את הענישה יש להשאיר לאלוקים בוחן כליות ולב ואכן הקוראן עוסק רבות ביום הדין שהוא יומו הבלעדי של אלוקים.

למה בכל זאת מלא הקוראן באיומים והפחדות לרוב? כדי להרחיק את בני האדם מן העבירה וכדי להבהיר להם שלמרות כל הפיתויים בעולם הזה אין בחיי הנהנתנות והכפירה יתרון אמיתי לבסוף...אלא רק ירושת גיהנום. כן ניתן להתבלבל בקלות – מסגנון דבריו של הנביא שכותב בגוף ראשון ומחבר בינו לבין האלוקים – שכאילו תפקידו שלו הוא להעניש איך הכוונה הפשוטה היא לכך שאלוקים הוא המעניש ומוחמד הוא נביאו...

בימינו כאשר אנו מתקרבים לאחרית הימים המודעות לאלוקות הולכת וגדלה ורוב בני האדם בעולם אכן מאמינים ושייכים לדת כזו או אחרת כאן יש מקום למלחמה אחרת לחלוטין ...המלחמה על התודעה ועל האמת הדתית.כאן יש מקום לויכוח תיאולוגי נטול שנאה ומלא אך ורק בחוכמה וברצון לחיפוש וגילוי האמת שיתנהל בכוח במרץ ובהתמדה בין המאמינים עד שתושגנה מסקנות ונוכל לקיים שלום בין דתי אוניברסלי.

9:29 "הילחמו באנשים אשר אינם מאמינים באלוהים ולא ביום האחרון ואינם מקדשים את אשר קידשו אלוהים ושליחו, ואינם מחזיקים בדת האמת-אלה בהם אשר ניתן להם הספר-עד אשר ישלמו את הג'זיה (מס גולגולת)במו ידיהם,בעודם מושפלים".

את כלי הנשק והפצצות יש לגנוז לנצח ובמקומן לשלוף ספרים גיליונות נייר ועטים ולתת למלחמה האמיתית להתנהל, המלחמה על בירור האמת.

אך רגע לפני שאתם זורקים את כלי הנשק שלכם , יתכן שימצא להם שימוש אחרון-

אני מאמין שבאחרית הימים אחרי שהאמת הפשוטה הזאת שאותה אני מציג כאן תצא לאור עלולה לפרוץ מלחמה אחרונה בהחלט – המלחמה הזאת לא תהיה מלחמת דת במובנה הרגיל וגם לא מלחמה בין עמים מדינות או ארצות – זאת תהיה מלחמה אחרונה בין מאמיני האמת – כל אותם אנשים בני כל העמים והדתות שרוצים להבין שהבורא יתברך שמו הוא טוב ושהוא ברא את עולמו למען שנחיה בשלום ובאהבה זה עם זה ושיבקשו להביא אחת ולתמיד קץ למלחמות לבין אותם אנשים הכופרים באמת, שרצון האלוקים האמיתי לא מעניין אותם ושמה שבאמת היה חשוב להם כל הזמן ועכשיו יתגלה לעיני כל הוא הם בעצמם – אנשים אלה לא ירצו לאבד את שלטונם את שנאתם היוקדת או את מעמדם הם לא ירצו לאבד את שוט ההסתה שבאמצעותו הם מלבים אש שעוזרת להם לשלוט –תוכלו לזהות אותם מיד, הם לא ירצו שנבין ושנלמד על אלוקים רחמן וטוב אלא על אלוקים קנאי ושונא – כי אלוקים כזה מנציח את שליטתם בהמונים ועוזר להם לסכסך את בני האדם אלו באלו – הכופרים הללו יאבקו במאמינים האמיתיים בני כל הדתות ובני כל הלאומים שיתאחדו סוף סוף בדרישה הגיונית אחת להקים כאן על פני האדמה את ממלכת האמונה והאהבה שאליה התכוון מלכתחילה האלוקים כשברא את העולם כולו.

זאת תהיה מלחמת בני האור בבני החושך. מלחמת השנאה באהבה ומלחמת הענווה בגאווה. ותיתכן לה רק הכרעה אחת, ניצחונם של המאמינים. ניצחונם של הטובים ,ניצחונו השלם של האלוקים.